钦定古今图书集成/明伦汇编/官常典/第791卷 > 柳约
## 钦定古今图书集成/明伦汇编/官常典/第791卷 > 柳约

按《宋史》本传，“约字元礼，秀州华亭人。大观三年上舍
进士，试中学官，为霸州教授，徙睦州。入为辟雍正，迁
博士，改宣议郎，充广亲宅宗子博士。约深于经学，属
辞粹微，大为学者师慕。提举福建盐事，召对论内外
学正，次乞罢内外官，列堂曰‘投牒求官’，以厚风俗。”授
秘书省校书郎，进著作佐郎、徽州司录，改通判宿州。
召拜监察御史。靖康初，兼权殿中侍御史。论三镇不
可弃，改尚书工部员外，进左司员外郎。父忧去官。服
除，以直显谟阁充御营司参谋官，迁太常少卿。高宗
将幸平江，约疏言：“兵可进毋退，以示怯于敌。”乃以直
龙图阁知台州。未赴，徙严州兼浙西兵马都监，节制
管内军马。当是时，金人大入，杜充拥众北去，列郡震
恐，莫有奔问官守者。约于横溃中屹保孤城，悉力捍
御，境内按堵，则慨然上书，请纠合诸郡，克复吴会。上
嘉其忠，进右文殿修撰，守郡如故。诏以军兴，费出无
艺，吏慢弗虔，柳约独谨赋输，率先程督，进秩一等。又
诏：“约郡当兵冲，而能不辞难，不避事，益严列栅，保绥
一方，朕甚嘉之。其以约充集英殿修撰。”召入对，奖劳
再三，擢权户部侍郎。约于是感激尽言，凡例外宣索，
皆执奏不进。论吴幵等罪未正，非所以厉臣节；诸大
将提兵入觐，各名其家，将有尾大不掉之患，皆人不
敢言者。又言：军兴科需百出，望官户名田过制者，与
编户均一科敷。请增诸路酒钱，其半令提刑司桩管，
以备“军费。”皆从之。会高丽请修贡，议遣使报聘。上顾
廷臣无出约右，加试户部侍郎，充其选，且将大用。当
路忌之，讽言者诬以事，罢为提举太平观。居七年，复
秘阁修撰。金人归侵疆，起知蔡州，被命而往，一无顾
避。既而金人渝平，传檄河南，守臣皆举城降，约独遣
使数辈于武昌，得报而后返。未几，以敷文阁待制食
祠禄，十有五年，卒，赠四官。约天性至孝，母病甚，泣祷
于天，愿损寿以益亲寿。母寻愈，约竟先母两月卒。